
FORSLAG TIL ÅRSMØTET I OSLO SKØITEKLUB 20.MARS 2018
Fra Kristin Slørdahl, foresatt og medlem i OSK

									Oslo, 5.mars 2018

I klubbens vedtekter heter det bl.a.:
«Arbeidet skal preges av frivillighet, demokrati, lojalitet og likeverd. All idrettslig aktivitet skal bygge på grunnverdier som idrettsglede, fellesskap, helse og ærlighet.
Demokratiske prosesser i organisasjoner krever god informasjonsflyt og betryggende strategier for å sikre representativitet i styrende organer.

I    INFORMASJON 
Sesongen 2017/2018 har vært preget av store endringer i OSK. Klubben har gått fra å være en av landets største kunstløpklubber hva gjelder antall aktive løpere, til en av de mindre. Etter å ha hatt flere løpere på NSF´s landslag i en årrekke, har klubben nå ingen forbundsløpere. Det har skjedd store endringer i trenersammensetning ved at en av klubbens tre hovedtrenere gjennom flere år, etter sesongstart, ikke fikk fornyet kontrakt. Dette resulterte i at flere juniorløpere sluttet eller byttet klubb. I forbindelse med denne prosessen ble det gitt svært mangelfull informasjon til de berørte både i forkant og i ettertid.

[bookmark: _GoBack]Siden forrige årsmøte har minst ett styremedlem fratrådt og flere medlemmer, samt leder, i kunstløpkomiteen har trukket seg fra sine verv. Ingenting av dette er kommunisert til medlemmene.

Til tross for gjentatte forespørsler fra flere foresatte har styret/kunstløpkomiteen motsatt seg å avholde foreldremøter denne sesongen. Medlemmene har heller ikke på annen måte fått fyllestgjørende informasjon, og forespørsler sendt styret eller kunstløpkomiteen er enten ikke besvart eller besvart svært sent.

På denne bakgrunn foreslås det at:

Årsmøtet ber styret utarbeide en kommunikasjonsplan for kontakt med utøvere, foresatte og medlemmer. Kommunikasjonsplanen skal tre i kraft fra og med sesongstart 2018/2019. Planen skal bl.a. pålegge styret å avholde minst to foreldremøter pr sesong, høst og vår, i tillegg til å inneholde retningslinjer for responstid på henvendelser og strategi for kommunikasjon av både sportslig og organisatorisk karakter.


II   VALGBARHET TIL TILLITSVERV
De aktive utøverne i OSK representerer et stort spenn både i alder, sportslig nivå, treningsmengde og ambisjonsnivå. For kunstløps vedkommende er det karakteristisk at idretten blir treningsintensiv i svært ung alder, og de fleste konkurranseløpere over et visst nivå trener seks dager i uken. Dette medfører tidvis sterk konkurranse om tilgjengelige ressurser. 

Klubben styres av foresatte valgt av årsmøtet etter innstilling fra valgkomiteen. For å sikre at medlemmenes interesser blir best mulig ivaretatt gjennom en balansert og rettferdig fordeling av ressursene klubben forvalter, er det viktig at det er bredest mulig representativitet både i styre og kunstløpkomité.

I lys av dette er det uheldig når begge foresatte til en løper besitter posisjoner i styret eller i kunstløpkomiteen samtidig. Representasjonsbredden blir da mindre enn den bør være, og habilitetsreglene blir lett illusoriske.

På denne bakgrunn foreslås at det til tillitsverv i styre og kunstløpkomité ikke kan velges mer enn én representant fra samme familie, verken som faste medlemmer eller varamedlemmer.


